**Указания за попълване на Логическа матрица**

**при кандидатстване по процедура**

**BG05SFPR001-3.006 „Модернизация на висшите училища 2.0“**

В образеца на Логическа матрица са въведени предварително всички задължителни полета, които водещият партньор и партньорите трябва да попълнят при подготовката на проектното предложение.

Всяка Логическа матрица може да включва една или няколко поддейности/дейности по процедурата, които се обособяват в Работен пакет и трябва да бъдат насочени само към едно професионално направление на проектното предложение, т.е.:

* За всяко професионално направление, включено в проектното предложение трябва да се разработи отделна Логическа матрица;
* Всички дейности в една Логическа матрица се обособяват в един Работен пакет.

В изпълнението на конкретен Работен пакет участва висшето училище – водещ партньор/партньор, който е включил в проектното предложение конкретното професионално направление, за което се разработва Логическа матрица за Работния пакет, и партньора Национално представителни организации на работниците и служителите и на работодателите. Когато в проектно предложение участват повече от едно висши училища с едно и също професионално направление, се разработва обща Логическа матрица за Работен пакет за съответното професионално направление.

Във всяко поле на Логическата матрица трябва да се посочи релевантна информация за всяко едно от включените в Работния пакет висши училища.

Обемът на въведената информация от конкретните бенефициенти в Логическа матрица не може да надвишава 15 страници.

**1. Попълване на поле *Цел***

В *поле Цел* се описва целта, която се планира да бъде постигната с изпълнението на Работния пакет. Целта на Работния пакет трябва да бъде обвързана с конкретен индикатор от Рейтинговата система на висшите училища в България за включеното в проектното предложение професионално/и направление/я.

Изпълнението на Работния пакет трябва да води до подобряване на стойностите на съответния индикатор за участващите в Работния пакет висши училища.

Посочва се и връзката между участващите в изпълнението на проектното предложение висши училища и професионалното направление, към което е насочен Работният пакет, независимо дали всички висши училища участват в общ работен пакет или не.

**2. Попълване на поле *Участващи организации***

В *поле Участващи организации* се попълва информация само за организациите, които участват в изпълнението на конкретния Работен пакет. За всяка една от тези организации се попълва наименование и си описва ролята на конкретната организация в изпълнението на Работния пакет.

**3. Попълване на поле *Предизвикателства***

В *поле Предизвикателства* се описват идентифицирани предизвикателства от участващите в Работния пакет висши училища, които се планира да бъдат преодолени с изпълнението на Работния пакет.

**4. Попълване на поле *Решения***

В *поле Решения* се описват конкретните мерки, чрез които ще се преодолеят идентифицираните предизвикателства. Посочват се примери и пояснения какви реални резултати се очакват от изпълнението на Работния пакет, вкл. очакваният ефект за включените в Работния пакет висши училища.

„Решенията“ са това, което се очаква да постигнат целевите групи с изпълнението на Работния пакет.

**5. Попълване на поле *Дейности***

В *поле Дейности* се описват дейностите и работните задачи за всяка дейност, които се планира да бъдат изпълнени в рамките на Работния пакет, посочва се разпределението на дейностите и съответно работните задачи между включените в Работния пакет участващи организации, включително обосновка за тяхното включване и за конкретното разпределение, когато е приложимо. Посочва се също така информация за ролята на всяка една от участващите организации в изпълнението на дейностите от Работния пакет.

„Дейностите“ са действията за решаване на идентифицираните предизвикателства, необходими за постигане на описаните решения.

**6. Попълване на поле *Целеви групи и стимули***

„Целевите групи“ са тези, които изпълняват дейностите в Работния пакет.

„Стимулите“ са мотивационните елементи, които подтикват целевите групи да участват в дадена дейност на Работния пакет.

В поле *Целеви групи и стимули* се описват ролите и нуждите на различните целеви групи, които ще участват в изпълнението на Работния пакет, вкл. броят на лицата от всяка целева група. Посочва се информация как ще бъдат избрани и мотивирани конкретните участници да се включат в изпълнението на Работния пакет и какъв е очакваният ефект за целевите групи от изпълнението на Работния пакет.

**7. Попълване на поле *Времеви график***

В *поле Времеви график* се посочва планираната продължителност за изпълнението на всяка дейност от Работния пакет.

Например: Дейност 1 – от първо тримесечие на 2026 г. до второ тримесечие на 2027г., Дейност 2 – от Второ тримесечие на 2026 г. до Четвърто тримесечие на 2026 г. и т.н.

**8. Попълване на поле *Управление***

В *поле Управление* се посочва екипът от ключови експерти за изпълнението на Работния пакет и се описва по какъв начин ще бъде организирана подкрепата от висши училища и национално представителни организации на работниците и служителите/ на работодателите.

**9. Попълване на поле *Финансов ресурс***

В *поле Финансов ресурс* се посочва общата стойност на финансовия ресурс, необходим за изпълнението на Работния пакет, и конкретното разпределение на средствата между участващите организации.

**10. Попълване на поле *Ключови показатели за ефективност***

В *поле Ключови показатели за ефективност* се попълва информация за всеки един от следните три хоризонтални резултати по процедурата:

* Разширяване на бакалавърски и магистърски програми с компетентностни профили;
* Поне 50% от оценките на студентите да се формират от текущо оценяване;
* Създаване и прилагане на система за текущо възлагане на задачи за самостоятелна подготовка на студентите.

В това поле трябва да бъде включена информация по какъв начин Работният пакет допринася за постигане на всеки един от трите резултати и кога (в какъв времеви период) ще се постигнат от всяко от участващите в изпълнението на Работния пакет висши училища.